RÅDETS UDTALELSE

af 31. januar 2000

om Nederlandenes opdaterede stabilitetsprogram, 1999-2002

(2000/C 60/01)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særlig artikel 5, stk. 3,

under henvisning til Kommissionens henstilling, og

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 31. januar 2000 gennemgik Rådet Nederlandenes opdaterede stabilitetsprogram, som dækker perioden 1999-2002. Rådet noterer med tilfredshed, at det nederlandske underskud på de offentlige finanser for 1998 og det skønnede underskud for 1999 er lavere end forventet i det oprindelige stabilitetsprogram fra 1998; rent faktisk skønnes budgetsaldoen for 1999 at udvise et mindre overskud i stedet for et forventet underskud på 1,3 % af BNP. Den offentlige gældskvote var også lavere end forventet i både 1998 og 1999. Den økonomiske vækst i 1999 oversteg også forventningen i det oprindelige stabilitetsprogram. Efter Rådets opfattelse er det opdaterede stabilitetsprogram i overensstemmelse med de overordnede retningslinjer for den økonomiske politik.

Det opdaterede stabilitetsprogram fra 1999 fastholder den fremgangsmåde, der blev benyttet i det oprindelige stabilitetsprogram fra 1998, hvor man tog udgangspunkt i tre makroøkonomiske scenarier med henblik på de finanspolitiske fremskrivninger til 2002; det opdaterede program bygger på aktuelle prognoser for 2000 og anvender det forsigtige scenario som basisantagelse for årene 2001 og 2002. Ifølge dette scenario vil den årlige vækst blive på 2,0 % i 2001-2002, og underskuddet på de offentlige finanser blive på 1,1 % af BNP i 2002. Det opdaterede program fra 1999 tager også højde for den finanspolitiske reform, der skal gennemføres i 2001, og som skønnes at medføre en budgetomkostning på omkring 0,6 % af BNP.

Som i sin udtalelse om det oprindelige program(2) anerkender Rådet, at valget af det forsigtige makroøkonomiske scenario som basisantagelse for regeringens finanspolitiske strategi blev truffet af forsigtighedshensyn; Rådet noterer dog, at den seneste økonomiske udvikling gør de BNP-vækstrater, der ligger til grund for budgetfremskrivningerne i det forsigtige scenario, usandsynlige. Desuden peger de seneste økonomiske prognoser for BNP-væksten i Nederlandene, herunder også Kommissionens prognose fra efteråret 1999, på reale BNP-vækstrater for 2001, som er betydeligt højere end dem, der ligger til grund for det forsigtige scenario.

Rådet er af den opfattelse, at den nederlandske fremgangsmåde med forsigtige vækstprognoser og målrettet udgiftsstyring har været medvirkende til at opnå de gode resultater, der har kunnet konstateres indtil nu. Imidlertid har denne fremgangsmåde også en tendens til at gøre det vanskeligere at vurdere, om underskuddet på mellemlang sigt er i overensstemmelse med kravene i stabilitets- og vækstpagten. På grundlag af de foreliggende oplysninger finder Rådet, at mellemscenariet og det gunstige scenario bygger på en række mere plausible makroøkonomiske antagelser og derfor udgør en mere relevant ramme for vurdering af fremskrivningerne for de offentlige finanser i det opdaterede stabilitetsprogram end det forsigtige scenario. Den underliggende offentlige budgetstilling i 2002 vil så rigeligt give en tilstrækkelig sikkerhedsmargen til at undgå, at underskuddet under normale forhold overstiger referenceværdien på 3 % af BNP, og de opfylder derved begge kravene i stabilitets- og vækstpagten.

Rådet noterer sig, at de senere års skattenedsættelser har bidraget til løntilbageholdenhed og forbedringer i beskæftigelsen; i denne sammenhæng hilser Rådet den planlagte skattereform i 2001 velkommen, idet denne tager sigte på at lette skattebyrden på arbejdsindkomster. Under hensyntagen til det offentlige overskud, der allerede er opnået i 1999, den nuværende kraftige økonomiske vækst og et eventuelt inflationspres henstiller Rådet til de nederlandske myndigheder, at de styrker den forventede budgetstilling i 2000 og de efterfølgende år, medmindre der skulle indtræffe en alvorlig økonomisk afmatning. En sådan styrkelse af budgetstillingen ville være fuldt ud i overensstemmelse med henstillingerne i de overordnede retningslinjer for den økonomiske politik. Rådet noterer med tilfredshed, at den nederlandske regering agter at forelægge fremtidige opdateringer af sit stabilitetsprogram kort efter fremlæggelsen af den årlige budgetredegørelse, som vil afspejle de seneste økonomiske prognoser.

(1) EFT L 209 af 2.8.1997, s. 1.

(2) EFT C 3 af 6.1.1999, s. 2.